FORENINGEN

af

NORDJYSKE DRESSURKURSER

Regler for de nordjyske dressurkurser og den årlige fællesprøve i Dorf 2018

# Unghunde: (0 – 24 mdr.)

## Lydighed

Løsgående hinter på afmærket bane med vinkler og stop. Afstås fra løsgående, reduceres pointtallet forlods med 3. Endvidere vises sit/dæk-lydighed på kort og langt hold. “På langt hold” vil sige, at føreren sækker /dækker hunden ned og fjerner sig 40 – 50 m. Når hunden derefter kaldes fra sit/dæk-stillingen, lægges der vægt på, at den viser sig lydig ved direkte at komme ind til sin fører og sætte sig. Ved indkaldelsen skal hunden kunne stoppes på halvvejen i sit/dæk.

**For disciplinen gives der max. 10 point.**

## Apportering af fuglevildt på land.

Apportering er en meget værdifuld disciplin. Hunden, der har lært apportering fuldt ud, får da også et højt pointtal. Apportemnet er due, apportbuk eller lignende, der kan accepteres til apportering. Hunden skal ukoblet ligge dæk eller sidde ved førerens side. Apportemnet kastes ud i med- eller sidevind på ca. 30 m i let vegetation. Hvis de lokale forhold tillader det, kan der afgives skud. Apportemnet skal afleveres siddende til føreren på startstedet. **Ved den årlige Fællesprøve kastes der 2 duer på ca. 30 – 40 m i loddent terræn i medvind eller sidevind med en indbyrdes afstand på ca. 20 m, og der afgives skud.**

**For disciplinen gives der max. 20 point.**

## Kaninapport.

Unghunde skal ikke præstere slæb. I stedet udføres apportering af kanin, der er udlagt på 30 – 35 m. Kaninen skal afleveres siddende på startstedet.

**For disciplinen gives der max. 10 point.**

## Vandarbejde og apportering af fuglevildt fra vand.

Det kræves, at hunden villigt går i vand, og at den kan og vil lade sig dirigere i vandet, såvel i fladvand som i dybt vand. Er der chance for rørsøg, bør dette også vises. Til slut apporteres apportbuk eller due fra dybt vand. Apportemnet kastes ud på ca. 20 m og skal afleveres ca. 5 m fra vandkanten i førerens hånd.

**Ved den årlige Fællesprøve skal der apporteres due.**

**For disciplinen gives der max. 10 point.**

# Åben klasse

## Lydighed

Løsgående hinter på afmærket bane med vinkler og stop. Afstås fra løsgående, reduceres pointtallet forlods med 3. Endvidere vises sit/dæk-lydighed på kort og langt hold. “På langt hold” vil sige, at føreren sætter/dækker hunden ned **i skjul** og fjerner sig 40 – 50 m. Når hunden derefter kaldes fra sit/dæk-stillingen, lægges der vægt på, at den viser sig lydig ved direkte at komme ind til sin fører og sætte sig. Ved indkaldelsen skal hunden kunne stoppes på halvvejen i sit/dæk.

**For disciplinen gives der max. 10 point.**

## Apportering af fuglevildt på land.

Apportering er en meget værdifuld disciplin. Hunden, der har lært apportering fuldt ud, får da også et højt pointtal. Apportemnerne er 2 duer eller jagtbare hønsefugle. Hunden skal uden kobbel ligge dæk eller sidde ved førerens side. Fuglene kastes i medvind eller sidevind ud på ca. 50 m i høj vegetation, med en indbyrdes afstand på ca. 20 m. Hvis de lokale forhold tillader det, kan der angives skud. Hunden skal aflevere fuglene siddende til førerens hånd på startstedet. **Ved den årlige Fællesprøve skal der apporteres 2 stk fuglevildt udlagt uset af hund og fører på ca. 50 m med en indbyrdes afstand på ca. 20 m. Der skal afgives skud.**

**For disciplinen gives der max. 20 point.**

## Vandarbejde og apportering af fuglevildt fra vand.

Vandarbejde er efter samme regler som på de anerkendte prøver. 2 duer eller andefugle udlægges uset af hund og fører med en indbyrdes afstand på ca. 30 m i siv eller tagrør i en afstand af ca. 30 fra standpladsen, således at hunden skal svømme mindst 20 m over dybt vand for at kunne gennemføre apporteringen. Området, hvor fuglene er udlagt, udpeges for føreren. Startstedet afmærkes med 2 stokke eller lignende, der afgrænser førerens bevægelsesfrihed til siderne. Det er tilladt føreren at gå frem til vandkanten. Det bør tilstræbes, at fuglene kastes samme sted hver gang. Afleveringen skal ske siddende ca. 5 m fra vandkanten. Så længe hunden arbejder energisk og lader sig dirigere i området, hvor fuglene ligger, skal der gives rimelig tid til at løse apporteringsopgaven.

**For disciplinen gives der max. 10 point.**

## Slæb og apportering af kanin.

Slæb gennemføres efter samme regler som ved de anerkendte prøver, (der skal være mindst 25 m mellem slæbene).



Slæbterrænet skal være overskueligt. Alle typer af bundvegetation er brugbare. Slæbet lægges i medvind eller sidevind. Slæbets længde er ca. 250 m. og der placeres 3 stokke på slæbslinjen. Slæbet skal have 2 knæk på ca. 130 grader. Hunden må føres i snor ca. 20 m til stok nr. 2, og skal derefter udrede sporet løsgående. Føreren bliver under arbejdet stående ved stok nr. 2. Omstart er kun tilladt én gang. Når hunden er på vej tilbage med kaninen, er det føreren tilladt overfor hunden at markere sin placering. Hunden skal aflevere kaninen siddende. For stående engelske hunde i åben klasse er det frivilligt, om de vil præstere slæb. Der kan i stedet vælges kaninapport. Kaninen skal i så fald udlægges i terræn med lignende vegetation som slæbmarken. Ved udlægningen slæbes kaninen ca. 5 – 10 m. i umiddelbar tilknytning til udlægningsstedet. Kaninen skal udlægges i en afstand af ca. 75 m fra startstedet.

**For disciplinen gives der max. 10 point.**

# Veteranklasse.

## Lydighed.

Løsgående hinter på afmærket bane med vinkler og stop. Derefter sættes/dækkes hunden af, og føreren fjerner sig ca. 100 m skjult for hunden af en bakketop eller lignende i mindst 2 minutter. Mens hunden sidder/ligger i skjul, afgives der skud. Derefter kaldes hunden ind med sit/dæk på halvvejen, markeret med stok. Der lægges vægt på ro i sit/dæk-stillingen og på, at hunden kommer direkte ind og sætter sig ved føreren.

**For disciplinen gives der max. 10 point.**

## Apportering af fuglevildt på land.

Der udlægges 2 duer eller jagtbare hønsefugle i medvind uset af hund og fører med en indbyrdes afstand på ca. 20 m og ca. 75 m fra standpladsen på terræn med tæt vegetation. Området, hvor fuglene er udlagt, udpeges for føreren, der ligeledes får anvist begrænsninger for sin bevægelsesfrihed. Forinden apporteringen påbegyndes, skal hunden være i ro, liggende eller siddende ved sin fører, mens der afgives skud. Hunden skal vise lydighed og vedholdenhed i apportsøget. Apportemnerne afleveres siddende til førerens hånd på startstedet.

**For disciplinen gives der max. 10 point.**

## Vandarbejde og apportering af fuglevildt fra vand.

Hunden skal vise villighed til at gå i vand og til at lade sig dirigere i såvel fladvand som på dybt vand. 2 apportemner, ænder eller duer, udlægges uset af hund og fører med en indbyrdes afstand på ca. 30m og ca. 40 m fra standpladsen, således at hunden skal svømme ca. 20 m for at kunne gennemføre apporteringen. Det tilstræbes, at apportemnerne er udlagt således, at hunden skal i rørskov for at finde disse. Området, hvor apportemnerne er udlagt, udpeges for føreren, der ligeledes får anvist begrænsninger for sin bevægelsesfrihed Apportemnerne afleveres siddende til førerens hånd mindst 5 m fra vandkanten.

**For disciplinen gives der max. 10 point.**

## Apportering af hårvildt.

Hunden skal apportere 2 kaniner.

Terræn: Vegetationen skal have en beskaffenhed, som medfører, at hunden skal løse opgaven uden at hunden er synlig for føreren.

Afvikling: ca. 75 m fra startstedet med en indbyrdes afstand på ca. 30 m mellem emnerne.

Bemærkninger: Hunden må max. startes 2 gange pr. emne. Opgaven skal løses uden råb og dirigering fra føreren.

Apportemnerne skal afleveres siddende til førerens hånd på startstedet.

**For disciplinen gives der max. 10 point.**

# Regler for præmiering

Såfremt en hund i én af disciplinerne ikke opnår 3 point, kan den ikke deltage i præmieringen.

|  |  |  |  |  |
| --- | --- | --- | --- | --- |
| **Unghunde og åben klasse** | **Max point** |  | **Veteranklasse** | **Max point** |
| Lydighed | 10 |  | Lydighed | 10 |
| Apportering | 20 |  | Apportering | 10 |
| Vandarbejde | 10 |  | Vandarbejde | 10 |
| Slæb eller kaninapport | 10 |  | Apportering af hårvildt | 10 |
| Ialt | 50 |  | I alt | 40 |
| 43-50 point38-42 pointUnder 38 point kan gives opmuntringspræmie | 1. præmie2. præmie |  | Veteranhunde præmieres efter vinderklassesystemet |  |

# Regler for tilmelding

De højst præmierede hunde fra de lokale dressurkurser kan deltage på de nordjyske dressurkursers fællesprøve (Dorfprøven) efter følgende regler:

Lokale dressurkurser med indtil 10 tilmeldte hunde kan deltage med …..2 hunde

 - fra 11 - 20 - - - …..3 hunde

 - fra 21 – 30 - - - …..4 hunde

 - fra 31 – 40 - - - …..5 hunde

Løbske tæver kan ikke deltage i Fællesprøven i Dorf.

Hunde, der på tidligere lokale dressurkurser har opnået præmiering tre gange (min. 38 point), kan kun deltage i veteranklassen. Såfremt hunden deltager på 2 eller flere lokale dressurkurser og dér opnår præmiering indenfor samme år, tæller dette dog kun for én præmiering. Er en hund præmieret flere gange i unghundeklassen, tæller dette ligeledes kun for én præmiering.

# Bedømmelse

Ved fællesprøven bedømmes i princippet som ved de lokale dressurkurser, dog med skærpede krav. Hunden skal i lydighedsøvelsen gå hinter uden snor. Ved apportering skal apportemnet være skjult og udlægges uset af hund og fører i med- eller sidevind. Til land- og vandapporteringen skal der benyttes duer/ænder. Apportbuk godkendes ikke. Ved landapportering skal åben klasse hunde apportere 2 duer eller andet jagtbart fuglevildt, der er udlagt på ca. 50 m med en indbyrdes afstand på ca 20 m. Forinden apporteringen påbegyndes, skal hunden være i ro ved føreren, liggende eller siddende, mens der afgives skud. For unghunde udkastes der 2 duer på 30 – 40 m med indbyrdes afstand på ca. 20 m, og der afgives skud. For unghunde gælder, at de på fællesprøve-dagen er under 24 mdr. Prøven afvikles efter vinderklassesystemet, hvor unghunde, åben klasse og veteranhunde konkurrerer hver for sig.

Reglerne er revideret marts 2018

|  |  |  |
| --- | --- | --- |
| FormandTorben P. PedersenMogensvej 59380 VestbjergTlf.: 40291389 | KassererHugo AndersenHobrovej 9959530 StøvringTlf.: 23951053 | SekretærUlrik KjærsgaardSulsted Landevej 138 B9381 SulstedTlf.: 20432916 |

Revideret i henhold til stillede forslag til vedtægtsændringer og efterfølgende afstemning på ordinær generalforsamling den 8. marts 2018.